สั่งสำรวจลูกหนี้นอกระบบกลัวทะลักตามน้ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — คลังห่วงหนี้นอกระบบพุ่งตามน้ำท่วม เหตุคนรากหญ้าหันไปกู้เงินมาฟื้นฟูผลผลิต 
นายพงษ์เทพ ถิฐาพันธ์ เลขานุการศูนย์อำนวยการปฏิบัติการแก้ไขปัญหาหนี้สินภาคประชาชน เปิดเผยว่า ผลกระทบจากปัญหาน้ำท่วมอาจทำให้สถานการณ์หนี้นอกระบบรุนแรงมากขึ้นมาอีกครั้ง จากที่รัฐบาลสามารถช่วยเหลือลูกหนี้นอกระบบได้ประมาณ 4 แสนราย ให้สามารถเข้าถึงแหล่งสินเชื่อได้เป็นวงเงิน 4 หมื่นล้านบาท จากผู้ลงทะเบียนทั้งหมดกว่า 1 ล้านราย 
ขณะนี้กระทรวงการคลังอยู่ระหว่างสำรวจความเสียหายและตรวจสอบรายชื่อผู้ที่ได้รับเงินชดเชยจากรัฐบาลครัวเรือนละ 5,000 บาท ว่าเป็นรายชื่อเดียวกับลูกหนี้นอกระบบที่มาขึ้นทะเบียนล้างหนี้หรือไม่ 
นายพงษ์เทพ กล่าวว่า สาเหตุที่คาดว่าจะทำให้ลูกหนี้นอกระบบที่เข้าโครงการของรัฐแล้วกลับไปสู่วงจรเดิมๆ อีก เพราะผลผลิตทางการเกษตรเสียหายจากน้ำท่วม จึงต้องการเงินกู้จากนอกระบบเข้ามาฟื้นฟูผลผลิตและใช้จ่ายในครอบครัว
“ผมเชื่อว่าภาคกลางกระทบแน่นอน ขึ้นอยู่ที่เงินรัฐชดเชยเพียงพอหรือไม่ เพราะผลผลิตก็เสียหาย หนี้เงินกู้เก่าก็ใช้ไม่ได้ จึงอาจต้องกู้ยืมเงินนอกระบบมาลงทุนอีก” นายพงษ์เทพ กล่าว 
นายพงษ์เทพ กล่าวว่า นายกรณ์ จาติกวณิช รมว.คลัง ได้สั่งการให้เร่งดำเนินการเรื่องนี้อย่างเร็วที่สุด รวมถึงแก้ปัญหาความไม่เป็นธรรม และส่งเสริมให้ประชาชนรายย่อยเข้าถึงแหล่งเงินทุนได้อย่างทั่วถึง 
สำหรับปัญหาหลักของการเดินหน้าโครงการแก้หนี้นอกระบบในขณะนี้ คือการติดตามผู้ที่ลงทะเบียนแล้วไม่เข้ามาติดต่อหรือรายงานตัวกับราชการ ซึ่งขณะนี้ได้ประสานข้อมูลกับกระทรวงมหาดไทยให้ติดตามตัวผู้ที่มาลงทะเบียนทั้งหมดอยู่ โดยค่าเฉลี่ยที่มีการแก้หนี้จะอยู่ที่ประมาณ 35 หมื่นล้านบาท
ขณะที่มีผู้ประสงค์ขอกู้เงินประมาณ 4 5 แสนราย ส่วนใหญ่เป็นการปล่อยกู้ของธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน รวมกันร่วมหมื่นล้านบาท ส่วนธนาคารอิสลามแห่งประเทศไทย (ไอแบงก์) ธนาคารพัฒนาวิสาหกิจขนาดกลางและขนาดย่อม (เอสเอ็มอีแบงก์) ปล่อยกู้แค่หลักพันล้านบาทเท่านั้น เพราะส่วนใหญ่เป็นลูกหนี้รายย่อยที่ขอโอนหนี้นอกระบบเข้ามาอยู่ในระบบเฉลี่ยรายละ 35 หมื่นบาท แม้โครงการเปิดกว้างให้กู้ได้ถึง 2 แสนบาทก็ตาม
ทั้งนี้ขึ้อยู่ที่เงินชดเชยจากรัฐบาลด้วยว่าจะเพียงพอกับความต้องการของเกษตรกรและประชาชนที่ได้รับผลกระทบหรือไม่ เช่น นาข้าว ได้เงินชดเชย 2,098 บาทต่อไร่ พืชไร่ 2,921 บาทต่อไร่ พืชสวนและอื่นๆ 4,908 บาทต่อไร่
ก่อนหน้านี้ กระทรวงการคลังจะเร่งตั้งธนาคารไปรษณีย์เพื่อให้สินเชื่อเข้าถึงประชาชน